a ON ki a EN ora LE “KIP 


Gary S. Daniel 


Powèm 
` avangou: Mlax Manigat 


Koleksyon koukouy 


tripotay nan peyi gonbolyen 


tripotay nan peyi 
gonbolyen 


tripotay nan peyi gonbolyen 


Desen sou Kouvèti-a se kout penso atis: 


Ludner Confident 
Foto nan do liv la se kout kamera: 
Josaphat Large 
Desen nan paj 107 se kout kreyon atis: 
Anòl Pyè 
Prezantasyon : Clasig Publishing 


O Edisyon Koukouy / Gary S. Daniel, 
1998 
I.S.B.N :0-9641162-0- 2 
L.C. USA # TXu 815-363 


tripotay nan peyi gonbolyen 


Gary $5. Daniel 


Jripotay 
nan peyi Gonbo lyen 


Powèm 


avangou : Mlax Manigat 


edisyon Koukouy 
Koleksyon Koukouy 


tripotay nan peyi gonbolyen 


liv Gary S. Daniel deja pibliye 
Pwezi; 
Kanmizòl nan peyi gonbolyen, Tampa, Florida, 
CLASIG, January 1993 


Liv otè-a ki genyen pou parèt an Angle 
Pwezi: 
"Sugar Point". Tradiksyon Jack Hirschman 
ak Boadiba 
Jounal kote kèk nan powèm yo pibliye: 
Poetry USA,Summer 1996,CA; Bull Head 
1996, Ky; 
Two Lines, Possession,Spring 1997,CA 
Asheville Poetry Review,fall/winter 
1996,NC. 


tripotay nan peyi gonbolyen 


tripotay nan peyi gonbolyen 


tripotay nan peyi gonbolyen VII 
Avangou 


Nan peyi nou pa manke konpòz, sanba, odyansè, menm ransè ki 
konnen valè bèl pawòl, bon koze. Vè lanne 1950 yo konsa, lan 
tan kanaval, te genyen youn madigra ki te vann bèl pawòl, nan 
lari o-Kap. Li te rele bon palèr. Se konmsi mwen t'ap tande-l ap 
resite litani-l yo: 


m 


" Bobo-m lan zòrèy ti gason! bobo-m lan zòrèy" 


Anpil, anpil koze! Medam yo t'ap mouri ak ri. Mesye yo t'ap 
kouvri moustach a-yo ak mouchwa, pou yo pa t'parèt pa serye si 
tèlman sanba sila-a t'ap bouyi zen. Bon zen, zen pike, zen 
malelve, zen zenglen, tout kalite zen. Epòk la te mande sa : 
madigra mele ak bonmas. Men bon palèr te filozòf tou. Plizyè 
nan pawòl li te voye anlè yo ta kapab sonnen tankou nenpòt 
vèse levanjil : 


“ Lapli tonbe o-Kap, Dondon glise, Fò-Libète fè labou." 


Wipip! Lis toya ak radiyès nonm sa-a si tèlman long fòk mwen ta 
ekri plis pase ven paj pou ba nou ti moso mwen sonje yo. Tan 
pase, epi se kounyè -a mwen vin reyalize, malere sa-a ki t'ap fè 
mounn pipi sou yo ak ri-a sete youn gran powèt: 

"Legezoum tanmzoum douz pye Jezi san tèt" 
“Sa vle di krab zoumba pou fanm o-Kap kuit ake gonbo." 


Si sa-a pa pwezi sa l' ye? Youn fòm langaj anpil nan nou tande, 
men mai pou konprann. Mwen kwè se tradisyon sa-a Gary S. 
Daniel, san l'pa konnen, eritye. Tradisyon pwezi ki anndan 
matris pèp ayisyen-an, ki soti poukont li lè jou-a rive. Li 
kaselezo, li deyò, li pete rele. Pran tan nou pou nou goute-l. Li-l, 
reli-l, ak pasyans chèche trip foumi-l. 

Se donmaj bon palèr pa la ankò. Nan epòk kanaval nou ta 
tande-l, nan tout bout kwen kote landjèz aryennafè sanble pou 
koute, ap repete lapawoli Gary S. Daniel: 


katafal fal 
mabyal pa-l 
pwal ba-l 
pedal soudal kanaval 
mal chwal bosal 


Max Manigat 

Mn - 

gouté 


Lavi-a mete-n chita sou youn boul plastik. Tankou youn 
timounn sou cheval, n'ap galope-l san souf. N'ap wè si nou ka 
rive kote depye-n pa ka mennen-n san fatige. Lakay manje-n 
vin jwenn nou toufre sou youn plato lajan. Men, zagribay san 
konprann pouse do-n kay vwazen lòtbòdlo, fòse-n ale chache 
konbinezon manje chimik pou gonfle-n pirèd ak maladi politik. 


Nou pa konnen kote nou pwale, men nou konnen kote 
nou ye. Yè pa jodi, epitou demen pilwen. Anpil panyen banbou 
sou tèt pa chita sou kalbas malere senpleman. Ransman 
radikal pote-n danse sou fenèt listwa chak fwa nou ta dwe 
montre nannan Kokòt-ak-Figaro se pa lòt bagay lagrikilti. 


San panyen sou tèt machann, lavil pa kanpe. San 
panyen sou tèt machann, zotobre pa kapab kenbe pa sou pa. 
Fo bacha ka fè sousou, men plantè va fè dekòb, twakòb. 
Pwoteje machann se bay plantè jarèt, se mete sou zorye tout 
tètbika, tout grandizon sou fotèy pou kalbas pote dlo fre rafwechi 
chalè nikleyè bato gwo vwalye nan kalfou titato. 


Jwèt-la poko epankò pwèt pou l' fini jwe. Sa k' pou 
konprann se sa k' vle konprann. Mwen envite sa ki kapab li tiliv 
sila-a souse-l, mentou separe-l ak lòt ki chita bò tab, kit anbwa, 
kit anfè; anba tab la, anlè tab la, lwen bò tab la sou youn tichèz 
pay, sou blòkglas la, sou dodin, sou biwo, nan gwokay, tikay, 
kay 

katon, kay siman, kay pay, kay tach, kay vwazen, kay kouzen, 
kay tonton, kay pè, alaronnbadè. 


Annou kenbe latè, plante-l pou n'sispann lonje kwi-n sou 
konpa avèg la. 


4.5.0. 


tripotay nan peyi gonbolyen 


tripotay nan peyi gonbolyen XIV 


mwen voye tiliv sila pou : 
manman-m : FiFie 


papa mwen: Gabi 


madanm ak tilèzanj mwen yo: 
Michelle, 
Marlonn, Sasha ak 
Melissa 


pou frè-m yo: Roland ak Romane 


Sè-m yo: 


Sharonn ak Michelle 


mwen p' ap janm bliye grenn sè-m ki 
vwayaje pou peyi san chapo : 


Guerda- (bin) 

mwen voye tiliv sa-a tou pou: 


Pòl ak Moriso 


K'ap fete kék rekòt kafe lanne sila-a 
dlo yo p'ap janm brak, janm chèch o! 
Omaj pou tout limyè nou simayen 
nan jaden fènwa lespwi 
netwaye kalbas ki ka pouri 
pou pote dlo dous dyovi pilwen 
pase kote ravin sèk jouk jodi-a . 

....Bon grenn.. Bon grenn 
Grenn ki jèmen libète 
Grenn ki fleri espwa 
Grenn ki donnen kouraj 
Wil Ak tout bon mounn sa yo 
Tout bon grenn sa yo m'anvi pale 
Wil Ak yo m'anvi koze 


Jan Mapou 
Pwezigram 

pou tout mounn k'ap goumen pou lemond chanje 


anndan Ayiti 


kon deyò 


pou: 
fèj 
Jozafa laj 
Kayis Alfons 
jan mapou 
edris remon 
michel cornet 


Francois Pardieu 
ak 


peyizan lakay 


tout Sosyete Koukouy alaronnbadé 


epi 
pou tout mounn ki renmen li Kreyòl . 

Pou zanm-anm yo: 


Maxime Gregoire 
ak madanm li: 


Myrlande Lope-Gregoire 


epi 


Frantz ak Margarette Lespinasse 

me 

lASISIH 


Youn fanm kè kontan 
se youn sous lanmou 
nan mitan youn dezè chagren 
se youn bout rapadou 
nan youn titas kafe anmè. 

Fa bliye 


Tiwowo ale anwo 
kout tanbou 
monte piwo 


bidim!bidim bap! 
bap! 
bap! 
tanm, tanm 
tanm tanm 
o! 
Espo-nan-Syèl 

vedèt 


Nan syèl 
tout zetwèl pa menm 
yo pa nan jwe kazwèl 
sou latè se ze sou twèl 

atitid 


Simityè 
kafe anmè 
Lepandye kilè wa sispann bwè? 

#raka 


nan ri 29 


M'al tifontenn 
m'al chache dlo 
Timari kraze krich yo 
nan goumen ak Tivenn 

tòtòt 


Dous pou dous 
manng doudous pa pidous 
pase de tòtòt wozali 
machouboulout 


W 

Pas, 


Pase lanmou nan paswa 
lan kole sou pay-fè 
mou pase nan twou 
pa gen lanfè ki mou 

APArANS 


Boujwa san kwa 
Malere san vèvè 
se dandoukla lavi di 


a 

lanwasè 


Jalouzi pa mezi 
lanmou ki blayi 
nan fouk lannuit lavi 

AVANTAY 


Katafal fal 
mabyal pa-l 
pwal ba-l 
pedal sou dal kanaval 
mal chwal bosal 

kenbe! 


Nan zantray oun tan rasi 
nan payèt doulè ki di 
ak zigzag toupi lavi 
ponyen zokòt lespri 

`-Ai!l 

Mwen pwal lasous 


Mwen pwal lasous 
ak oun timamit 
oun tikòd pit 
oun bèl krich mil pous 


mwen pwal lasous 


Mwen pwal lasous 
nan mitan chouk 
m'a souse pous 
chak fwa m'bite kout 
sou de patpye-m m'a bout 


mwen pwal lasous 

Mwen pwal lasous 
wè pa wè 
kit solèy leve 
kit ak raj gwogrenn lapli tonbe 
kit lizyè chwal rakèt kapote 
kit bourik mòn pwèl gri do malenng 
pote makout-ay sou kou-l ki fen 


mwen pwal lasous 
men pwal lasous 
wè pawè 
mwen pwal nan peyi-m 
kit loray gwonde tonbe 
mwen pwal Ayiti 

Nou se zile Karayib 
San nou tranpe nan souf pasyans 
n'ap tann septanm 
pou nou file grenn nòde 
nan kolye timounn karèm 


Michel-Ange Hyppolite 

lavi Hlouyòk 


pou Bolo ak Simeyon 


Tout mounn soud 
yo soud menm nan kè 
m'ap rele, 

rele, 
rele 
jouk gagann mwen 
senyen 
yo paka tande 
pliske m' bèbè 
pou yo 


Yoyo prese 
monte desann 
desann monte 

tire venn bwa pye chèch 
sou talon kikit 
kon janmdebwa 
rantre nan won 
san wè pawè 
tout mounn soud 

tout mounn avèg 
avég jouk nan kè 
yo paka wè 
souf-anm k'ap danse bolero 
ibo 
tango 
tchatchatcha 
konpa manba 
kase leuit. Sèk 


Yo pa wè yo pa tande 
tout mounn avèg 


Tren la kanpe 


Kon foumifou 
nan youn tibwèt alimèt 
tout mounn gaye 


Tout mounn soud 
tout mounn avèg 
lavi NyouYòk 

Vwa fanm 


Lò m'nan chagren 
lò m' ba 
byenba 
san pwa 
mwen tande youn sèl vwa 


Oun sèl vwa k'ap sonnen 
balanse-m 
balanse-m 
Vwa k'ap karese nanm mwen 
nan tanm tanm gran-granpapa-m 
nan kadans foule latè 
foule, danmen move lespri 
lò m' nan lapenn 


Lò m..., Lòm... ap neye nan chagren 
lò m'ba 
byenba 
san pwa 
mwen tande youn sèl vwa 
youn vwa fanm 


tanm, tanm tanm 
bip! 

Tankou nan konbit 
vwa douz fè mil 
kouraj douz leve dimil lespri 
jouk nan rasin nanm mwen ki mètri 


roulman tanbou 
de tibwa banbou 
tak katak katak 
tanm, tanm tanm 
bip! 


ak youn sèl vwa 
youn vwa doudous 
youn vwa kraponnay 
youn vwa kraze zo 
kraze fòs 
kraze kò 
youn vwa dodomeya 

toumante-m | 
vire-m, tounen-m 
file-m nan youn titwou mikwon 
fofile-m 
detaye-m 
siwote-m 
kole-m 
oun sèl pyès 
ki fè-m 


Tak katak katak 
ala youn bon nonm! 

Sibitman 


Mwen dòmi m'reve 
Gayo pap nan Vwa Tikan 
bridsoukou, m'pantan 


Mwen dòmi m'reve 
Nan Sodo fanm blanch manbo 


Minui pil, granpè-m leve-m: 
«« oun nèg pap nan Vwa Tikan 
oun fanm blanch manbo nan Sodo»» 

Pou timounn yo 


Timounn k'ap drive 
pasi pala 
k'ap paweze 
lòtbò lari 


Timounn k'ap chache 
san trouve 
vwa 
vwa manman 
vwa papa 


Timounn k'ap mande 
je fèmen, bouch be nan ti plamen 
timounn sandan 
timounn souseka 
san pantalon 
timounn zòt 
kay restan katon 
pòt rido twal tout koulè 
timounn nan tichimen 
kalbas soutèt pwal chache dlo 


43 

timounn san pòtre 
san kakas 
timounn anba 
ki kokobe 
tan k'ap boukannen san soufle 
mijonnen san dlo 
kankannen, souflete san kenbe 


O tan pwazonnen 
tan mechan 
O tan sankalson 
sèvèl rasi 
O tan boulvèse 
tan san nannan 
O tan san landwat 
tan tèt anba 
tan malveyan 
tan makout 
tan vakabon 
tan sanzave 
ke lantèman-w chante! 
pou lajistis fleri 

san bri san kont ak tè nèf m'kouvri-w 
pou timounn grandi demen 


Timounn ké kontan 
trase vèvè boulpik lanmou 
odè chevalyedenui 
pòpòt choublak santiman mele 
nan pasay zélvèt taso mizè 
fon kannik lan mitan kè-m 
fon akòdeyon nanm mwen 


45 

yo di-n konsa fòk n'aprann viv 

ak mizé n'ap wé toulejou 

ansanm ak baf n'ap pran chak jou 
nou di non 


Kiki Wainwright 

koukouy 

lò ou leve granm timaten 
solèy tanmen kale dèyè mòn bwonze 
lodè kafe vwazen monte 


.. ay! 


ouvé trou nen vonvon 
reveye tout tipwèl anvi 
sou lantouray mande 
tenbal lodè pouse-w limen 
youn tibout pòy sigarèt 
pou dechaje kalbas memwa-w 
soulaje gou fyèl kè nwè yèswa 

Lò ou chita granm timaten 
solèy ape leve pentire lonbray 
kay pay dore 


ey! 


rele timachann lèt kaye 
machann dlo kokoye 
pistach griye ake twade 
k'ape pase fè-w lasisin bètin 
achte si ou kapab 
mande si ou pa kapab 
nenpòt kijan ak youn tisouri Marie 
timachann nan ap dekouvwi layo-l 
boure lIyann lamitye 
pou I'sonde bòl bibap kè-w 

Lò ou kanpe granm timaten 
panyen-w soudo-w ou pwal nan mache 
mare senti-w twa ne 
madanm menm penich li konte! 
koutay pa ekziste 


Lalwèt ret sèk 
koridò limon gòjèt pa tranpe 
byèl lestonmak pa grese 
grasa tifrenng oun kòd pèpè 
titrip soutni gwotrip 
jouk chodyè desann twapye dife 


W ` 

Lò I'midi pik, founo solèy ensipòtab 
oun chalè nikleyè 
chalè twapye dife mayimoulen kole 
timounn ape lange 
granmounn ape niche 
tikras ... 
pa ret anyen pou landemen 


Jouva jouvyen lò I'katrè mwens tikras 
lòtbò lakou grenn zaboka sèvi boul 
timounn vantplen ape choute 
sitwon vèt gaye resèt jwè bakoulou 
gol pati, tétzòtèy chire 
fil arenyen mare zobòy bitè 

Solèy leve, solèy tanmen kouche 
nan kalfou lyann lamitye glise 
sou laplas, sou boulva 
bò lanmè 
sou tèt meridyen galita 
jouk nan mitan lorizon syèl ak lanmè 
lalin voye oun tikout je 
gade lèzamoure bwadsi bwadsou 
vwa rosinyòl ape chame ak yanvalou 


Koukouy klere, zetwal gaye 
pòt klete, granmounn ape ronfle 
marengwen ap zwingzifye 
sou granchimen grennpwomennen 
grennpagrenn chen ap jape 
chwèt ap chante: se lè -l pou l'trase vèvè 

Timounn dòmi reve zòtèy rache 
lagé pete, boulèt kòken gaye 
nwasè demen 
pliske l'pa konnen sou ki pye 
li pwal leve 


53 


Datan aa kmin 

degrenngòch! 


degrenndwat! 

tow! tow! 
tow! tow! tow! 
kout mato ap tonbe 
tiklou, gwoklou 
klou lajan, klou gagit 
klou nwè klou pentire 
epi po 
po kochon, po kabrit 
po koulèv 
san fòm 
sou tèt fòm tèt gwopous 
kout mato chape 


tow! 


ayisssss! ayi! tonnè 
li fè-m mal way! 
ala demizè! 
ala demizé pou youn soulye 
degrenngòch 
mezire-l p'ou wè si l' dous nan pye-w 


56 

floup! li rantre swa 
gòch dwat; dwat gòch 
dwat dwat; gòch gòch 
mèt li pran-l lajan kontan 
priye Bondye pou lapli pa tonbe 


tak! 
tik tak ! 
tik tak tik tak! 


tak! 


farinay gwo dimanch 
legliz lage, tichimen tranpe 
koneksyon zotèy ak po 
po kochon, po kabrit 
po bèf 
san kout mato san van 

men 
kon pendou mouye ak dlo sale 
ape gonfle, gonfle gonfle 
ratresi lizyè pou rabote zòtèy 
san doulè, san rablabla 
tiklou, gwoklou 
mande tizòtèy gwozotèy regleman 


regleman degrenngòch 
regleman degrenndwat 
nan mitan dwat ak gòch 

...Négre colporteur de révolte 
tu connais les chemins du monde 
depuis que tu fus vendu en Guince 
une lumiere chavirée t'appelle 
une pirogue livide 
échouce dans la suie d'un ciel de 
faubourg... 


Jacques Roumain 

gan 


Mapo 
7 


59 


tripotay nan peyi gonbolyen 60 


siklòn ale 
siklòn vini 
li kanpe kin 
rasin li ponyen tè-a 
tankou men kouzen 
nan sak mayi grennen 
siklòn! siklòn! 
se pa de, se pa twa 
siklòn Azèl 
siklòn David 
siklòn Andwou 
siklòn nan Sid, siklòn nan Nò 
siklòn fè mikalaw 
se pa youn sèl ki kanpe 
pa youn sèl ki chape 
ou kwè l'pa de 
m'pa ta kwè l'twa 
mwen di ou se younn nan youn gwo 


savann 

oun gwo pye bwa 
de twa pil bwanch 
oun voum rasin 
rasin nan Nò 
rasin nan Sid 
nan Lès ak Lwès 
oun sèl gwo bwa 
ak bon jan van 
jan bay lespwa 
jan jodi jan demen 
nenpòt kijan se youn sèl jan 


jan mapou 


mapou jan 


61 

pagen kon jan 
youn sèl pyebwa 
ak van kreyòl 
kreyòl pale kreyòl konprann 
siklòn pase siklòn ale 
lonbray gaye kont ap tire 
timtim bwa chèch 
vin pou n'koute 
genyen pou tout 
anba mapou 
gen bonjan van 


van pou tout tan 


tripotay nan peyi gonbolyen 


tripotay nan peyi gonbolyen 64 


Y'a bliye 
ti bourik Lopital Jeneral 
nan mitan doulè 
nan mitan soufrans 
nan mitan rèl 
Mirasya ak Jezila 
pye long 
ki refize akouche: 
"Manman Imakile delivre 
pitit ou non!" 
"Sent Magrit... Sent Magrit... 
Sent Madgiit... 
Mren pa kapab ankò..." 


Pyè Banbou 


tripotay nan peyi gonbolyen 


lage-m! 


libète lespri 
libète fizik 
libète moral 
libète ble-e-rouj 
kapote limyè lespwa nan jalouzi 


pép dominatè 


koulè limyè lespwa sou tibato 
gaye prejije kolonizatè kolokent 
nan mitan Loseyan Atlantik 
ble koulè lanmè 
rouj koulè lanmò 
mil, demil, twamil 
pi plis ankò mouri 
anba wouzi espyon meriken 


65 

venmil, trantmil, karantmil 
pran kanntè 
frè-n menm san, menm koulè 
fè san-n blayi 


pou Blan ki san konprann 


boulèt lavi-n chita nan planmen zòt 


kote n'sèvi pwopagann bèt rapas 


tikrik tikrak lavi-n sou lanmè 
sèvi zouti delivrans nan figi lemonn 
pou ravitaye magouy esplwatè 
lòtbò lantouray lalwa papyefen 
lantouray pit 
lantouray rakèt 
pou libète 
libète moral 
libète lespri 
libète fizik 
libète nèg 

Nèg Lafrik 
Nèg Lamerik 
Nèg Lewòp 
Nèg Karayib 
Nèg Nèg Nèg 
libere libète tout kote 
nan youn sèl vwa 
youn sèl sèvèl 
oun sèl mesay pou tout Nèg 
liberasyon 
liberasyon pou landemil 
liberasyon lespri 
liberasyon moral 
liberasyon fizik 
libète total 
pou Nèg sispann vann Nèg 
pou Nèg Blan, Blan Nèg vin Nèg 
Nèg lib 
lage-m! lage-m! 


67 

tripotay 

Granfrè-m yo di-m pa bay Lafrans do 
tankou n'te gen youn bèl douvanti! 
di-m lanng fransè se sous kreyòli 
m'di l'se youn gwo plan fistibal 
k'ap mate-n tankou boul baskèt 
m'di 'se youn Tigana anpipèt 
k'ap choute-n sou teren-n nan mitan 
m'di l'se Lwi Pastè bèltèt 
k'ap chache eskanpe tablati nen 


vonvon-n 

Granfrè-m yo di-m fikse meriken nan je 
tankou n' ta genyen rezistans machin 
yo di -m se do sous travay yo 
m'di se youn gwo fo wobo 
k'ap kapte puisans " laser" limanite 
m'di I'se youn chatwouj sidafye 
ki nan dlo-n dous kon sale 
m' di l' se youn Albè Aystayn ansoudin 


k'ap souse mas tan vitès nou 

Granfrè-m yo di-m 
yo di-m 
yo di-m 
yo di-m 
yo di-m menm sou Lepap 
m' di l' pidi pase Papa Ogoun 
yo di-m priyè se kle ladelivwans 


m'di tout tan Nèg pa nan lasoufwans 


Ta 

m'di 
yo konnen Granmèt la sèl ki sanlimit 
se Li sèl ki pa nan manti 
gwo legliz, ti legliz yotout viv nan youn 
bann mit 


yo di-m di pa janm genyen rezon 


se bouch, je, ak zòrèy ki lotè lorezon 

linyon 

lò ou marye ake youn mounn 
kit li pot kanson oswa bout jip 
si je pa depase pwent nen-l 
penti kouch dife sou do lavi 
boule-w pirèd pase asid 
linèt solèy maske jetrèt 


bout lafimen se setyèm syèl 

lò ou marye ake youn mounn 
kit li pot kanson oswa bout jip 
bouki ak malis dòmi sou menm divan 
pinèz souse san-n se pikliz lisifè 
kolòn vétebral repoze-l sou payas 
komokyèl 
lannuit kouri tètgridap kriye fòfè 
kanson ak jipon kontre sou pye poban 


manman 

lò ou marye ake youn mounn 
kit li pot kanson oswa bout jip 
kit dyòl li lonng pase pwent nen-l 
kit nen-l pikout pase boul je li 
boutpantalon solèy ak tilimyé jipon lalin 
pote jounen vin boloze sou tèt zegwi lavi-n 
rapyese rechany rèl doulè lanmou 
lòtbò klwazon rezistans linyon kay 
malere 


Eti e A ie 

linyon se fòs lanmou 


lanmou se fòs linyon 


linyon lanmou 
lanmou linyon 
se 
lafanmi 


se timounn,se manman,se papa 

jÒF 

pwemyefwa m' wè-w 
je nan je 
kè mwen te pran youn pataswèl 
komkidire mizik la marye 
ak mouvman swèl kadans ou 
tankou youn koulèv ki sezi 
l'mache nan san-m 
pou l'koule ZIN nan lalwèt kè-m 

Oun sèl fwa m' wè-w 
Jòji 
mwen ret bouchbe 
gojèt kè-m sèk 
pagen saliv 
lalwèt kè-m sere 
mennjjan ak fanm trantan 
ki toujou vyèj 
san-m pwès 
wadi-w oun mousa 


menm dlo gonbo pé fè I'glise desann 

toujou toujou mizik Zin-an 
ape satouyèt mwen 
vwa-ou, kò-ou 
men-w, bra-w 
vant-ou, ren-w 
debò isit-ou, debò lòtbò-w 
litani gouyad-ou 
ap tingting pwen sansib mwen 
ap fè lagè" laser" sou kadav-anm pou 
li... 

gras lamizerikòd! 
gras! gras! 
glise floup .. kalalou 
youn sèl kou vwayaje ti lakou kè-m 
vantrikilgòch, vantrikildwat 
kadanse-m sou plas lanmou 
ayi! ayayayi!! 
eskize-m larenn wanganègès 
li katrè dimaten 
mwen paka fè zen 


emwen sot lan Zin 

mouch 


ak 


ZANdolit 


Ti istwa mwen pwale 
rakonte-n la 
te pase midi pil 


oun jou pwemye janvye : 

sou youn macheskalye t'ape grenpe 
youn zandolit vèt 
li fè youn ti kanpe sèk 
pou l'veye ankatchamimi 
youn mouch; oun gwomouch lajan! 
ki ape poze, vole, sote 
epi chante sou tèt plat zandolit vèni la 
plake sou siman la, zandolit la 
ake kat pat li ape valse 
anba youn mizik dous 
tivyann li tann pélen pou li-a 


depi lontan 


latchamimi !! pèt, zandolit la rate-l 
mouch la nan youn ti distans t'ale poze 
zandolit la menm gonfle anba gagann li 
epitou ak rapidite BRISLI 

voye oun pataswèl flap!... li rate-l ankò 
mokèz la kontan e li rekòmanse 
menm tijwèt la 
wonwonnen, sote, poze 
men fwa sila, vantouz li twonpe-l 
bél zèl li yo t'ape bat san rete 
bat, bat, bat san zespwa bakoulou 
jouk nan bouch zandolit la 


ki gobe-l 


menmsi ou konnen ou fò epi ou chaje ak 
fòs 
ou pa dwe janmen tchatcha zèl-ou 
bay titibe, anfanme, answafe 
k'ape chèche lavi san 
fanmi 

laj mizè 


nan mitan youn twou byenfon 
youn tivwa t'ape vini ak eko 
mizè nwa 
gras blanch 


kondanasyon-n o! 


sou wout oun asasen 
youn nèg sòt an doremi t'ape krache 
san nwè 
san wouj 
san nèg blan 


viktwa gri o! 


chak jou n'ape tande 
chak jou nou vle santi 
tout tan esplwatè nan dòtwa 
atè-a ... 


nan lòt pwent lavi-a 

nan kat kwen mizè 
lan dengonn pèp 
zòt kondane tou wouj 
tankou oumenm jounalye 
oumenm prizonye 
oumenm rapas 
kouyon 
kwayan 
katolik 
pwotestan 
batis 


mizilman 


tafyatè 
mantè 
vòlè 
militè 
pwofesè 
konesè, vagabon, plonjé, politisyen 
demokrat 

kominis 
fachis 
sosyalis 


tankou oumenm fanm lari 
achtè, revandèz 
fanm granchimen 
fanm tichimen 
fanm nanchanm 
fanm koridò 
fanm jodi-a 


nan lòt pwent lavi-a 
nan kat kwen mizé lan dengonn pèp 
tipake kétounen sa yo 
dage 
souse 
tiye 
pouri 


santi 

laj pyétaye 
laj pyépoli 
laj mizè 

bwakankòk 
bwagayak 


revèy la sonnen, mwen kanpe 
brip 
nèj ap tonbe, blan tankou koton 
kolon 
se lè pou m'al chèche Kèkèt 


nan youn granri, anvan Nostrann 


fann nan kann nan , fann nan bannann 
fredi ap chatouye tizòtèy kè-m 
zip! 
mache pwese maspinen gwopous 
tout kote pwe ak chalè tipous 
lespwa pita 
konpè kòk ava monte bwa 


bwakankòk 


bwagayak 

bon chabon Podpé limen dife 
sou blòkglas Larèn Kèkèt kon foumi wouj 


nan youn granri, anvan Nostrann 


dife lanmou limen toutotou 
blòkglas fonn sou wout fwedi nòde 


nan youn granri, anvan Nostrann 

refleksyon 


pou gari pyero 


lespwi, lavi 
lavi, lespwi 
lespwi bay lavi 
lavi pwanswen lespwi 
konbinezon lanmou k' fwajil 
ke nou lèzòm dwe pase 
younn a lòt pou n'sove demen 

isit, lòtbò, kèlkelanswa kote 


pliske lavi kite-n pou lespwi ponmen 

èske ou sonje! 


èske ou toujou sonje 
bél tipawòl nou te pale 
lò n't'ap reve anba tonnèl zetwal 
lòtbò lakou sò Jezila 
èske ou sonje? 


| éske ou sonje youn wòch galèt 
kòtakòt nou te chita 
sèl bri kè nou k't'ap galope 
chakfwa youn zetwal fè payèt 
mwik ! mwik ! li disparèt 
lòtbò lantouray frè Sepoura 


éske ou sonje? 

oun tivan fre t'ape vante 
chèche titou nan mitan nou 
satouyèt nou jouk nou vin dou 
kon foumifou men nou fin fou 
souf nou vin lou, outadi youn pwa lou 
doudou! 
wòch galèt di tè-a pimou 
mwen kwè ou sonje doudou! 


rive Tapyon n'te pran youn tisouf 
sonje ou t'ale m'pa t'ko vini 
Pilboro m' te rafwechi 
nan youn dlo dous pase lasous 
de je fèmen nou te plonje 

m'pap janm bliye 

m 'manke neye 
en, de 
twa fwa 

mwen gen lafwa 

so kabrit nan mòn kabrit 
anba ravin fè lakilbit 
oun tan ale youn tan vini 
jouk laroze beni lavi n' 


ou-a va sonje 

de 


mo 


kras 


97 


tripotay nan peyi gonbolyen 98 


pòt la ouvè yan! 
ou rantre nan twou nen-m 
outadi mouchlajan ki pèdi kap 
mouchlajan ki pèdi fren 


demokrasi! 
w'ap chire kòf lestonmak mwen 
tankou po griyo mal bouyi 
mal mastike 
mwen santi w-ap rache trip mwen 
tipans, gwopans mwen 


mwen vle rele anmwe m'paka rele 

sibitman 
ou kase tèt tounen kannale monte 
dechire malenng poumon mwen 
java lalwèt gòj mwen 
jouk kannal nen-m bloke 
m'ape toufe 
m'ap trepase 
sou tèt mòn mizè-m 
Tètbèf ap file monte 
anbandwòl fètesprè 
pou m'trepase lòtbò klwazon 
sankonprann 

demokrasi! 
youn sèl pòt antre 
la tou w'a sòti 
anba makak dlo medizan 
leson verite va kannale 
dezantray a zantray 
de jenerasyon an jenerasyon 
pou eklate bonm nikleyè laverite 
ak lè ilan-ilan 
fweché florida ak bazilik 
pou bloke demen nan boujon jodi 
tiboujon sou kabwèt lavi san fren 
san dlo soufwans, san ji doulè 
makawon 


kase sèk nan ne kè kontantman 

demokrasi! 
kote-w pase lespwa pwan dife 
boule lespwi sou tèt mòn je kale 
nan Lazi 
nan Lafrik 
Lamerik 
Loseyani 
pou li layite 


nan galila manman-m 

demokrasi kote ou ye! 


libète kote ou ye! 


demokrasi kot libète ou 
libète kot demokrasi ou 
demokrasi kon libète 
pa dwe ipoteke pou kòk chante 

fasba 


pou 
Josaphat Large 

mwen pwal monte youn machin 
san wou 
pou m'kouri sou granchimen 
lavi k'sou 
mwen pwal monte youn bekan 
san chenn 
pou m'pedale sou youn lyann 
lapenn 
mwen pwal vole youn avyon 
san zèl 
pou m'al li sou lalin 


oun tiliv gwofèy 
pè sèt 
m'a chante pou lemonn 
byen fò 
gonm kreyon pép toutkoulè 
se vòt 
souvni peyi-m tanpe-m 


nan kè 

pouvwa pwès toutpèp 
se bonm 
menmsi mwen mouri fasba 
nan bwa 
lespwi zòt va byen ponmen 
pi laj 


tripotay nan peyi gonbolyen 106 


tripotay nan peyi gonbolyen 107 


Panyen 


banbou 


pou Jack Hirschman 

pye-l lejè 

kò-l ap balanse: 

mizè, m'pa pè-w 

latè se vlou tout mounn 
pou tout sapat trennen 
fann talon pye 

kache pikan latè 


youn gwo panyen banbou 
chaje kon legba 

kapote sou figi-l 

ak oun voum sòlòkòtò 
manje marasa 

bèt volay tribòbabò 

ap foule kou Mansara 


kote ou ye zagribay ? 


kote ou ye pope boure ? 

panyen machann fè dwat, gòch 
ke wòb li fè goch, dwat 

bale lari, mete fweché 

kase chalè kon penrasi 

anba wòb manzè pousyè kaba 
grese laté pou zannimo grandi 
pliske chay ka lou si pa gen tòkèt 


jete pope zagribay 

zagribay pope 

nan panyen malere 

boule yo nan youn dife 

mizik wakennwòl limen 

pou l'tchatcha nan won banbòch 


malmaske fèt chanpèt tilakou 


109 


tripotay nan peyi gonbolyen 110 


lamayòt fè kenken 

nan tibwat, gwobwat kare 
lozany 

triyanng 

timounn kon granmounn ap rele 
wooo...oy! wololoy! gade figi-l! 


malmaske ou pa fè-m pè pyès 


mp'ap monseyè sou lotèl 
je fèmen k'ap dodomeya 
pou lespwi desann 

nan kalfou kat chimen 
deje kontre manti kaba 
lò poul ak kòk ki pann 

ap bat je kale bò panyen 


zagribay kote ou te ye? 
pope boure kote ou te ye? 


zagribay pope boure fè wè ou! 

nan mitan panyen 

bèl zannana ak grenadin 
mango wozali o! 

Roje Kola nou sonje-w, kouzen 
panyen chaje, miyò nou pa 

lòt bò dlo dangriyen ansoudin 


ape chante lalwa zaboka vyolèt 


nan Banndinò, sou labitasyon 
machann nan soti 

sou debò chimen pratik ape tann 

ti pòt baryè youn batan louvri 

tout sa ki desann pa janm remonte 
nan Rita-Rita lajan pankò pwèt 


pa mande bondye lavil tann pwatann 

-pratik kouman ou ye? 

-lezòt pa plimal! 

eske-ou pa tande Tiginen tonbe 
yé oswa chwal la pete kòd 

y' al jwenn li sou do mòn 

pat zago-l mal kase 

nou pa ka kòlte pou n'mare kolèt 


Pidouvan 

sou lantouray madanm 

timounn chive babpanyòl byenlonng 
chiveswa ape tann 

pratik mango madanblan 

pou yo tete-l jouk nan grenn 


"Si manmie n'est pas dans le rond" 

Youn lakou de kalfou 

sou balkon grandizè 

-machann, konbyen kòk kalite-a? 
- li genyen mèt Tiginen, 

men mamit pwa jenwa la pa ché 
m-ap detaye-l mezi lajan-w 


tije, gwoje yo menm penpenp 


M'ap detaye-l si ou vle 
tankou machann vlen 
Lasalin 

tankou machann kwenn 
san plim 

m'a bawou-l ak degi 


si-ou achte bon mezi 

Janbe lèt ri L 

si ou gen zèl 

pa genyen konmisyon sou konpa 
pase ri 18 tonbe sou laplas 

kote Chalmay te tann ankwa sou pòt 
kabrit mare simayen tigrenn 


revandèz rele, yo kouri nan Kenp 


Tonbe nan lèt ri K 

nan kwen gòch lari 20 
gwo midi tapan 

-Halte la! Qui étes-vous? 
-sSe mwenmenm machann 
ou dwe degouden 


m'ap rete fé ou bise ka 

Panyen banbou plen twou 
pote plis pase bato filou 
kago malouk pèdi pwa 
sou lanmè 

loray gwonde 

san mizik lapli sou tonnèl 


pou chwal danse ponpe 


Mansara fin vann 
tòkèt mare ren li 
panyen anba bra li 
pilou pase makout twa wa 
tèt pratik sou payas 
li p'ap niche kras 


kit nan wout machann pédi souf 


sou chimen pou I'grenpe mòn sousou 

Kite yé san kwòk balans san plas 
gade jodi san lans 

lò pratik fini pran chans 

panse demen san poto masuife 
san zonng pentad rapas kontamine 
san tòkèt kawoutchou 


pou sere senti tan malouk 

APREGOU 


Pou Salouwe Gari S. Danyèl, 
Oun Jenn Aktivis Lakilti 
Natif-Natal. 


Oun dikdal emosyon ap koule soti anba 
plim mwen la-a, lè m'ap ekri detwa liyng sa-yo sou 
rekèy pwezi kreyòl jenn kouzen Tanpabe-a, Gari 
Danyèl. San pèdi tan fò mwen esplike poukisa 
kèk koutplim apresyasyon sou nouvo albòm pwezi 
Gari S. Danyèl la boulvèse kòd sansib lespri-m 
konsa-a. 

Toudabò, misye fè mwen sonje sa grandèt 
tankou Feliks Moriso Lewa, Pòl Larak, Klod Inosan 
epita, Emile Roumer ak Tonton Jean Price Mars te 
reprezante pou mwen. Ant manman-m ak grann 
mwen epi lekòl mwen te frekante, gran kouzen sa- 
yo te tounen badireksyon ki t'apral pèmèt 
pèsonalite kiltirèl mwen p'al monte chwe sou resif 

move wòch-ravèt. Oun lòt gwo evennman lavi 
mwen Gari vini fè mwen reviv se rankont mwen ak 
oun lòt Danyèl, lè mwen t'ap fonde Mouvman 
Kreyòl Ayisyen-an. Lòt Danyèl sa-a sete Anri 
Klod, oun mounn Okap menmjan ak Gari. Bèl 
rankont istorik sa-a te fèt lan mitan ane 1965 la. 

Ni Anri Klod ni mwen te lan premye mwatye 
ventèn nou. Gari lè sa-a te gen setan sèlman. Li 
te siman fèk kòmanse degoche lan lekòl primè kay 
Frè Enstriksyon Kretyèn Okap. Lan mitan ti bout 
chanm etidyan Pyè Griyo, Ri Montalè lan 
Pòtoprens nou te jete baz Mouvman Kreyòl 
Ayisyen-an. Oun Mouvman Kreyòl, ki malgre tout 
kalite tantativ pa janm kraze. “Oun Mouvman 
Kreyòl ki la pi dyanm eki jis jounen jodi-a kontinye 
ap enfliyanse aktivite kiltirèl, ni an Ayiti ni tout lòt 
kote, pandan plis pase trant dènye ane ki sot pase 
la yo. Nan epòk la, travay la te gen anpil difikilte 
ak dan wòch. Lè nou te deside antre lan batay, 
Anri Klod te pran non-vanyan "Jan Tanbou", 


mwenmenm, mwen te vini rele Pyè Banbou. Se 

sou de non sa yo nou te siyen kòm de premye 
manm Biwo Kiltirèl Mouvman Kreyòl la. 

Nou esplike plizyè fwa deja, epi lektè yo 
kab kòmanse konprann Mouvman Kreyòl la se 
toudabò youn mouvman lide ki remonte jouk lan 
peryòd anvan Lendepandans. Lan epòk sa-a nou 
jwenn tèks tankou "Lisette quitté Laplaine" ki te 
parèt anba plim Duvivier de la Mahotière depi 
dizuityèm syèk. Nou jwenn tou " Evahim et Aza" 
yo pa te menm konnen kilès ki ekri li. Nou kab 
site tout deklarasyon administratè koloni-an te 
konn fè bay popilasyon-an. Gran-kouzen Pòl 
Larak di-l lan ment okazyon: plizyè moun te 
patisipe lan Mouvman Kreyòl la an grenn- 
senk, pafwa san yo pa te menm panse a sa yo 
t'ap fè, noumenm nou te antre lan mouvman- 


an, epi nou te òganize li. 


Premye òganizasyon dirèk Mouvman 
Kreyòl la sete: Biwo Kiltirèl la.Nou te jwenn de 
(2) mounn ladann : Jan Tanbou ak Pyè Banbou. 

Dezyèm òganizasyon dirèk Mouvman Kreyòl la 
sete: Kaye Mouvman Kreyòl kote fondas lide 
mouvman-an ta pral sikile. Apresa, kòm twazyèm 
òganizasyon nou te jwenn " Emisyon Solèy " lan 
Radyo Karayib. Lòt òganizasyon dirèk nou jwenn 
ankò se " Sosyete Koukouy " (katriyèm 
pozisyon)," Koleksyon Koukouy " (senkyèm 
pozisyon), ILAP (Enstiti — Lengistik — Aplike 
Pòtoprens; sizyèm pozisyon) ak BILAP ( Bilten 
ILAP, setyèm pozisyon). Kanta lòt òganizasyon ki 
monte sou enfliyans Mouvman Kreyòl la nou p'ap 
kab site yo kounye-a. Genyen ki fleri an Ayiti; 


genyen tou ki donnen lan dyaspora-a. 


Menm lan dyaspora-a, ` nou jwenn 
òganizasyon ki soti nan liyng dirèk dirèk travay 
noumenm, Jan Tanbou ak Pyè Banbou te 
kòmanse ane 1965 an Ayiti. Sa fè lapenn lè nou 
wè yo gen tandans bliye youn mounn tankou Jan 
Tanbou ki pratikman bay vi li lan batay pou kilti ak 
chanjman lavi pèp ayisyen-an. Mentou, sa fè 


122 


tripotay nan peyi gonbolyen 


mwen plezi lè mwen konstate se limenm, Gari oun 
lòt Danyèl ki, trannde zan apre, lan Tanpabe, pran 
tèt ploton k'ap òganize Mouvman Kreyòl la epi k'ap 
kontinye mennen menm batay Jan Tanbou-a. 
Mwen pa vle chita pale sou chak grenn 
pwezi ki nan albòm nan. M'ap kite prefasye ak 
lektè yo apresye powèm yo. Mwen konnen deja 
Danyèl se youn chimis. Ekri pou Gari se pa youn 
pwofesyon. Mwen konnen sanba Tripotay Nan Peyi 
Gonbolyen ekri ak kè li. Danyèl p'ap chache 
devlope gwo teyori literati. Men li louvri vant plim ni 
selon fason souf enspirasyon-n vini jwenn li. Mwen 
konnen li t'ap milite nan "Eden Jounal" ki te parèt 
sou lobedyans Sant Kiltirèl Premye Enpas Lavaud 
Pòtoprens. Depi lan "Eden Jounal" misye t'ap 
kritike esplwatasyon sosyal ak konpòtman Ayisyen 
ki te meprize koutim ak mès peyi nou-an. Lèfini, 
menm depi nan klas tèminal yo, li te vekse anpil 
dèske gen mounn ki te pase literati kreyòl la anba 
pye. Li menm teke grenn an Angle, men zouti li pi 


renmen se lanng nati-natal la. 

Sèke Gari renmen pwezi dyanm ki charye 
fòs ak koulè. Pwezi ki pote mesaj, mesaj ki 
anmenmtan gen valè pou tout moun, anmenmtan 
kapab jwe tou lan sèvèl mounn li enterese touche 
yo. Malgretou, Danyèl pa renmen pouse mesaj 
k'ap frape dirèk dirèk san ti nyans ni okenn detou. 
Li pa renmen mesaj endont, kòm lòt la te di. Paske 
misye pa ta vle ponn "pwezi-trak", yonn apre lòt, 
kote pa gen okenn jefò pou dekoupe kèk bèl mo- 
dantèl epi bwode zèl jipon lanng kreyòl nou-an. 
Oun lòt bagay li lese konprann ankò sèke: lè l'ap 
ekri, imajinasyon-n tounen youn chwal debride k'ap 
galope nan youn savann san limit. Paske plim 
powèt la renmen libète. Lè l'ap fè zikzak lan tout 
direksyon,mesaj la se jan lektè yo pran-n, yo pran-n. 
Se jan li pase Ipase. Se youn J.P.P. kote lektè-a 
pran li jan li vle ak jan li kapab. Gari se youn powèt 
tèlman demokrat li pa ta renmen imajinasyon lektè- 
a rete san li pa renmèt anyen. Li ta vle lespri kritik 
lektè-a prije tèks la poukont li pou li rale mesaj la 


soti san dezagreman. 

Se pa youn bagay fasil. Koze sa-a se youn gwo 
defi. Li ekzije anpil talan, anpil ladrès. Mwen swete 
Gari bòn chans. Se youn sanba ki gen tout gonm 
jenès li sou li. Avèk volonte epi bon jan jèvrin l'a 
rive kenbe pwent kè rèv li fè jeklè, san li pa 


demachwale anba kout zagoloray. 


North Miami Beach 
Vandredi 6 Jen 1997 
Pyè Banbou 

òtograf ofisyèl lanng kreyòl la 
Lwa 18 Septanm 1979 


18 Konsòn 

b : bal, debat, kapab 

ch : chat, rache, rach 

d : daso, kadas, gad 

f : fal, rafal, saf 

g : garaj, bagay, bag 

h : ha, branhang, enhen 
j : jalou, kajou, raj 

k : kad, makawon, avèk 
I : lavi, pale, fasil 

m : malad, enfimite, dam 
n : nas, zepina, bekasin 
ng : ling, touhing, zing, 

p : poto, rapadou, pap 
r : rat, marasa, kolera 

s : Sik, dousi, Sous 

t : laso, titato, tèt 


N « 


: vakabon, lave, rèv 


: Zafè, razè, raz 

? Vwayèl 

a : ase, latè, leta 

e : elèv, redi, rale 

è : ès-ès, kèk, ankè 


i : istwa, pit, anasi 


o : ochan, foli, mato 
la) : òfèv, gòl, gadò 
ou : ouvriye, goud, kalfou 


$ Vwayèl bouch - nen 


an : anlè, zandolit, devan 
en : enbesil, pentad, lapen 
on : onz, ponpe, pantalon 


oun — : ounsi, mazounbèl, youn 


| 

Vwayèl - konsòn : W. YN 


W 

wa : watè, lakwa, 
wan — : wanga, lakwann 
we : wete, dwe 
wen — : wench, kwen 
wi : witi, kwi 

wo : wotè, gwo 
wò : wòl, bwòs 
won — : wont, fwonte 
wou — : woule, kwout 
Atansyon 


Wo, Wò, Won, Wou kapab ekri konsa tou : Ro, 


Rò, Ron, Rou. 


Egzanp : Rotè,roroli, pirouli, ront, krout, ròl 


y 


: faya, pyas 
: yanvalou, pyan 


: peye, katye 

yen 


yon 


you 


any 


: ayè, soupyè 

: anyen, kretyen 

: koyo, konfyolo 

: miyò, dyòl, biyòt 
: bouyon, pyon 

: you, pyout 

: pay, lakay 

: chany, rechany 
: bòy, pòy 

: fèy, sèkèy 


Egzanp : luil, nuit, uit, zuit. 


Men Alfabèt Kreyòl la: 


a,an, b, ch, d,e,è,en,f,g, h,i,j,k,i,m, n, ng, o, 


ò,on, ou, oun, p, l, S, t, u, v, W, y, Z. 

di Jitè 

Nou kapab sèvi ak ti tirè, si nou vle, pou makònen 
youn mo ak kèk fòm gramè ki vini aprè li, tankou: 
- fòm atik defini yo: fi-a, nèg-la, pèlen-an, fanm- 
nan 

- fòm adjektif posesif yo: papa-li, pitit-mwen 

- pwonon konpleman retresi yo: nèg-la di-m li te 


wè-m yè. 


Apostwòf 


Nou kapab sèvi ak apostwòf pou pwonon sijè yo: 
- M'vini rele ou epi ou pa vini. 

- Jèda pa la, l'al lekòl. 

m', n', l', se mo tankou lòt mo. Fò nou kite youn ti 


espas anvan nou kòmanse ekri mo ki vini apre a. 


Aksan 


Nou sèvi ak aksan pou fè: 
e tounen è 


otounenò 

a devan "n" tounen an 
Egzanp: van, van / pan, pan. 


Kéèmatk: Sèk etid grafi kreyòl Sosyete Koukouy 


ak Enstiti Lengwistik Aplike ak Kilti Afro- 
Karayibeyen (ELAKAK) wè, lè genyen gwoup twa 
(3) siyng sa yo: o, u, n, younn apre lòt, sètadi 
"oun", li nesesè pou mete aksan grav sou "u" pou 
fè "o" + "u" sonnen "ou", epi fè "n" pwononse 
tankou youn konsòn toutbonvre. 

Egzanp: youn, moun, choukoun, Doudoun. 
Mentou dèyè gwoup "oun", ki se youn trigraf, 

( sètadi youn son yo ekri ak 3 siyng), yo toujou 
kab ajoute youn konsòn "n" toutbonvre, epi 
kontinye sèvi ak ansyen lòt teknik lekriti-a. 

Egzanp: — "younn", — "mounn", — "choukounn", 


"Doudounn". 

Nou kab ajoute tou: 
oun = onn = oun: mounn = monn = moun 


younn = yonn = youn 
Ka espesyal 


Lè on pati son vwayèl 'ou' pase nan nen 
san pa gen youn konsòn-nen tou pre li, nou mete 
'n'. Nou jwenn ka sa-a yo sitou nan mo kreyòl ki 
soti nan lanng afriken. Egzanp: ounsi, ounfò, 


oungan. 

tit 

Aparans 

Atitid 

Avangou 
Avantay 

goute 

Kenbe 

Lanwasè 
Lasisin 

Lavi Nouyòk 
Mwen pwal lasous 
Pa bliye 

22 

Pasay 

Pou timounn yo 
Sibitman 

Tòtòt 

Traka 

Vedèt 


Vwa fanm 


ENDÈKS 

ENDÈKS 
tit 

Bwakankòk bwagayak 

ti diksyònè kreyòl 


ake : se youn fason nan Nò Ayiti pou mounn di 
«ak» [ Jan ake Jan te manje pòmblan] 

anfanme : mounn ki grangou tèlman yo kapab 
manje oun bèf poukont yo 

ansoudin : ou kapab di tou anchatpent, 
mounn 
k'ap wonje youn manje soukote pou 
lòtmounn pa wè yo 

bakoulou : nan sèten lòt kote nan peyi Ayiti yo 
rele mounn sa yo mètdam 

banndinò : se youn lokalite nan Okap ki pote non 
gwoup mòn ki rele konsa tou; se zòn lò ou 
pwal Kòmye 

boloze : pwan plezi, ou ka di li tou nan sans 
paweze 

boukannen : boule, kuit nan dife 

Brisli : gwo karateka ki pat manje anyen ki frèt la; 
ak youn pataswèl ou kaba 

chwal rakèt : se youn seri gwo manman rakèt 
jadinye lakay itilize kòm lantouray pou 
separe jaden. 

dandoukla : dan ki pouse younn sou lòt; dan jimo 

degouden : de 25 kòb osnon de 25 santim ki bay 
50 kòb osnon 50 santim; yo rele sa 
degouden nan Nò 

dekòb : se konsa yo di 2 santim osnon 2 penich 

dodomeya : renmen dòmi; ou kapab bali sans ou 
vle tankou youn nèg ki renmen fè koutay 
sou mounn 

farinay : se youn tigrenn lapli ki kapab gwosè 
youn grenn farin bannann poban 

gonbo : se konsa yo rele kalalou nan Nò; se youn 
vejetab ki glise anpil lò l' kuit 

kadav : se zosman youn mounn; kò youn mounn 

katchamimi : fòdi se youn chat ki dèyè rat. 

kankannen : boule sou dife 

kenken : youn voum; youn pakèt; youn dividal 

Kenp : se youn lokalite nan lavil Okap 


klwazon : separasyon youn chanm ak katon bouyi 

Kòtakòt : lè ou plase plizyè bagay younn sou kote 
lòt kole-kole; nou di yo kòtakòt 

koutay: lè ou ale achte pou youn mounn rete rès li 
pa te panse, diferans la al nan pòch pa ou 

kouyon : mounn k'ap fè bagay mounn sòt 

latchamimi : se lè ou voye oun kou dèyè youn 
mounn epi li eskive kou-a 

laser : se youn aparèy ki voye youn limyè byen 
konsantre epi dyanm ki fet akòzde 
radyasyon l'ap brase nan nannann. 

layo : youn gwo kabare fèt ak pay; yo itilize-l 
byensouvan pou vannen diri 

mamit : se youn mezi machann itilize pou vann 
diri, mayi-moulen, epi pwa 

pataswèl : se youn kalòt ak domen 

paweze : pran plezi monte-desann; banboche 

pendou : se youn gwo gato fèt ak poud kasav nan 
ti chodyè. 

Pilboro : younn nan pi gwo mòn ou pran lè ou 
pwal Okap sou Wout Nasyonal nimewo 
en(1) 

ponmen : youn bagay ki byen gonfle, byen toufi. 

satouyèt : ting-ting bò kòt youn mounn pou fè l'ri. 
Gen dekote yo di satiyèt. 

Sòlòkòtò : se youn melanj tout lòbèy kit se 
manje, kit se kenkayiri. 

souf-anm : se kontraksyon pou «souf-an-mwen» 
osnon« souf mwen» ki montre youn 
santiman nan tout pwofondè. 

souseka : mounn ki renmen souse dwèt. 

Tapyon : mòn ou monte lè-ou pwal Tigwav 

tchatcha : danse, pran plezi andansan, se youn 
enstriman ak ti kalbas ki genyen ti grenn 
ladann. 

tètbika : 1)- youn mounn ki sòt, ki genyen tèt-di; 
2)-youn mounn ki genyen gwo tèt. 

tètbèf : se youn fason yo rele machin Japonè ki 
genyen youn siyn ki sanble ak tèt youn 

bèf. Espesyalman dip yo rele "Lann Kwuzè"-a. 

Tigana : Misye te pi gran jwè Lafrans nan 
chanpyona foutbòl mondyal lane 1974. 


tripotay nan peyi gonbolyen 140 


Tiginen : se youn zòn nan mitan vil Okap.Kote 
gran kakan te rete lontan. 

tipwèl : ti plim chive ki sou kò mounn. 

twade : youn moso kasav ak manba ki vle di: 
twakòb kasav ak dekòb manba. Nan 
Pòtoprens yo genyen "Rwayal". 

wozali : se youn nan pi bon epi pi bèl mango nan 
Nò. 

zòbòy : se lè youn mounn pran youn chòk nan 
kelkelanswa pati ki soti nan jenou rive nan 
tèt zòtèy 

zwingzifye : bri pike anmèdan marengwen fè lè li 
pase bò zòrèy mounn plizyèfwa. 

Pèremèonorera pa gen dwa pran ni separe, ni filange"Tripotay 
Nan Peyi Gonbolyen"si Gary S. Daniel pa bay ('copyright'). 


NOT 


NOT 


NOT 


NOT 


“DEMCO 


Pa gen diskisyon: Gary S. Daniel ekipe ak youn pèspektiv epi your estil dinamik ki bay 
powèm li anpil frap. Nan plan travay pou devlopman lanng kreyòl, Gary bannou youn 
vizyon total sou potansyèl ekriven Ayisyen. E konsa, nan tout chèche, m'chèche 
konprann, m'pa fouti rive rekonèt dekilakyèl emosyon ki fè gen mounn ki di Kreyòl pa 
kapab youn lanng. Chak paj ou vire ponmen ak sansasyon peyi-n-- Gary san souf lè l'ap 
ekri; lè n'ap li-l, nou san souf. 


Prof. Charmant Théodore 


` 


Tripotay Nan Peyi Gonbolyen (TNPG) 

TNPG se makonay tèm lanmou, zanmitay ak denonsyasyon divès pwoblèm peyi lakay 
andedan yon maryaj literè erèz. Apre ou fin degiste tout powèm yo, espesyalman Linyon, Tòtòt ak 
Refleksyon, w ap vin tonbe dakò toubònman kouman Gary S. Daniel se yon potorik mastèbrenn 
nan vilgarizasyon dyalèk kreyòl moun nan Nò Ayiti. Nan sans sa-a, msye se yon bòs, yon modèl; 
nou mèt tou ba li kouwòn yon gran chanpyon nan apwòch sosyo-lengistik sa-a nan literati ayisyen. 

Palantremiz fòm kreyòl moun nan Nò sa-a, epitou likid-likidman, powèt Gary rive pote 
mesaj konsekan bay ayisyen toupatou. Mizikalite, kadans, ak vokabilè TNPG soti dirèk dirèk nan 
langay ak koutim kinan moun Okap tou pi. Ou taka di poutèt sa, si ou pa moun nan Nò ou p'ap 
fasil konprann oswa aprann! Non, non, non! Okontrè!. 

Pifò powèm msye yo pote mak-fabrik yon atisplim ki reyisi nan itilize yonn pami bann 
varyete lang kreyòl nou-an genyen nan kòtòf lestomak li yo. Konsa, powèt Gary rive kanmenm 
kominike mesaj li-a bay tout rès peyi-a. Se nan mwèl estil sa-a tout jwisans, dousè ak louvri-je 
TNPG pote nan zantray li chita. Anfèt, sa powèt Gary koupe nou nan pwezi, li remèt nou li nan 
pisans ak firè estil la anba kout plim li. “Yon lektè ka petèt rive bliye kèk lòt kòzman ki andedan 
TNPG, sèl lòt k'ap toujou rete grave nan kalbas tèt li se fason espesyal powèt Gary rive fè 
valorizasyon dyalèk kreyòl moun nan Nò-a. Annou resevwa TNPG nan lonè ak respè pandan n'ap 
voye ochan bay powèt Gary pou dezyèm rekèy powèm li vin ajoute nan jaden literati kreyòl la. 


Yvon Lamour, Kreyolis 
Z Cambridge, Massachusetts, USA 
Jiyè 1997 


Gary S. Daniel te fèt kap ` Me 1958. 
Li kòmanse etid primè li nan vil natal li 
epi li fini yo nan Pòtoprens. Se nan 
kapital `la li boukle etid segondè 
nan"Collège Canado Haitien". Li tonbe 
nan peyi Meriken nan lane 1981 kote 
l'ap bat pwent kòn lavi. Manm fondatè 
Fèj, Ayiti, Sosyete Koukouy Tampa 
Bay, l'ap viv nan Florid. 


